Tweejarige sterf na kopskootDie seun is met ‘n helikopter van Netcare 911 na ŉ hospitaal geneem. Foto: Verskaf ŉ Pretoriase gesin se Nuwejaar het tragies begin met die dood van hul tweejarige seun. Maroela Media het vroeër berig die seuntjie is Saterdag, kort voor middernag, tydens ŉ vermeende kapingspoging in Olievenhoutbosch in Centurion in die kop geskiet. Volgens die SAUK het die seuntjie Sondag in ŉ hospitaal aan sy beserings beswyk. Chris Botha, woordvoerder van Netcare 911, het vroeër gesê die voorval het omstreeks 22:50 gebeur. “Volgens inligting van die toneel, is die kind tydens ŉ mislukte kapingspoging in sy kop geskiet. Die ma het aangehou ry en gestop toe sy ŉ ambulans langs die pad sien staan,” het Botha gesê. Paramedici van verskeie nooddienste het hard gewerk om die seun te stabiliseer. Hy is met ŉ helikopter van Netcare 911 na ŉ hospitaal geneem vir verdere behandeling. In ŉ tweede skietvoorval in die omgewing is ŉ man in die nek en rug geskiet. Hy is in ŉ kritieke toestand na ŉ hospitaal gehaas. Die polisie vermoed die twee voorvalle hou verband met mekaar. Die polisie soek na vier verdagtes in verband met die twee voorvalle.